“ธนาธร” ขึ้นชั้นเจ้าสัวรวยกว่า 5 พันล้าน -“เต้” ไม่เบาพระเครื่องเพียบ! เฉียด 200 ลบ.
 “ธนาธร” ขึ้นชั้นเจ้าสัวรวยกว่า 5 พันล้าน -“เต้” ไม่เบาพระเครื่องเพียบ! เฉียด 200 ลบ.
“ธนาธร” ขึ้นชั้นเจ้าสัวรวยกว่า 5 พันล้าน -“เต้” ไม่เบาพระเครื่องเพียบ! เฉียด 200 ลบ.
20 ก.ย. 2562

สำนักงานคณะกรรมการป้องกันและปราบปรามการทุจริต (ป.ป.ช.) ประกาศบัญชีแสดงรายการทรัพย์สินและหนี้สินของ ส.ส.โดยนายธนาธร จึงรุ่งเรืองกิจ ส.ส.บัญชีรายชื่อ และหัวหน้าพรรคอนาคตใหม่ มีทรัพย์สินรวมทั้งสิ้น 5,628,118,852 บาท หนี้สิน 683,303 บาท รายได้ 188,606,720 บาท รายจ่าย 66,000,000 บาท
ทั้งนี้ ทรัพย์สินมีทั้งเงินฝาก เงินลงทุนในกองทุนต่างๆ และหุ้นในบริษัทต่าง ๆ เช่น บริษัท ไทยซัมมิท โอโตพาร์ท อินดัสตรี จำกัด, บริษัท เอส เอสเอช จำกัด และ บริษัท วินด์ เอนเนอร์ยี่ โฮลดิ้ง จำกัด รวมทั้งบริษัทใน สปป.ลาว นอกจากนั้นยังถือหุ้นในบริษัทจดทะเบียนในตลาดหลักทรัพย์ผ่านบัญชีที่อยู่ในความดูแลของบริษัทหลักทรัพย์
ขณะที่มีรายการเงินให้กู้ยืมที่ให้กับพรรคอนาคตใหม่ 191,200,000 บาท ยานพาหนะ 6 รายการ มีเรือยอร์ช 1 ลำ มูลค่า 10 ล้านบาท รถยนต์ 5 คัน และที่ดินหลายแปลง ทั้งในกทม. เชียงใหม่ ขอนแก่น สมุทรปราการ และราชบุรี
นายปิยบุตร แสงกนกกุล เลขาธิการพรรคอนาคตใหม่ มีทรัพย์สิน 9,984,857.80 บาท หนี้สิน 2,310,236.65 บาท โดยมีเงินฝากในธนาคารของไทยและต่างประเทศ มีที่ดินในจังหวัดนนทบุรีและนครปฐมรวมราว 45 ตารางวา มูลค่า 3,900,000 บาท มีนาฬิกา 5 เรือน ราคาหลักพันบาท นอกจากนี้ยังมีหนังสือและรายงานวิจัยที่เป็นสิทธิและสัมปทาน ซึ่งมีมูลค่าในการตีพิมพ์แต่ละครั้งเฉลี่ย 2,000 บาท จนถึง 40,000 บาท จำนวน 39 ผลงาน
นางสาวพรรณิการ์ วานิช โฆษกพรรคอนาคตใหม่ มีทรัพย์สินรวม 3,319,567.78 บาท และมีหนี้สิน 710,512 บาท โดยมีทรัพย์สินเป็นเครื่องประดับหลายรายการ ได้แก่ กำไรทองโบราณ สร้อยข้อมือเพชร สร้อยคอทองคำพร้อมจี้ กำไรเพชร และมีเงินลงทุนในกองทุนต่างๆ
และนายพิธา ลิ้มเจริญรัตน์ ส.ส.บัญชีรายชื่อ พรรคอนาคตใหม่ มีทรัพย์สิน 137,785,190 บาท หนี้สิน 22,254,064 บาท มีทรัพย์สินมากกว่าหนี้สิน 114,831,126 บาท ทรัพย์สินส่วนใหญ่เป็นโรงเรือนและสิ่งปลูกสร้าง สิทธิและสัมปทาน
นางสาวปารีณา ไกรคุปต์ ส.ส.ราชบุรี พรรคพลังประชารัฐ มีทรัพย์สินรวมทั้งสิ้น 169,666,795.97 บาท มีหนี้สิน 29,731,411.89 บาท ทรัพย์สินมีโรงเรือนและสิ่งปลูกสร้าง 15 รายการ ราคา 21,050,000 บาท มียานพาหนะ 11 คัน รวมมูลค่าเกือบ 17,000,000 มีทั้งรถหรู รถบรรทุกพ่วง และรถจักรยานยนต์ มีบัญชีเงินฝากในธนาคาร 40 แห่ง ยอดเงินรวม 21,982,567 บาท และหุ้นในบริษัทปรีณาไกรคุปต์จำกัด ที่ดิน 76 รายการ เงินให้กู้ยืมกว่า 11 ล้านบาท
นายชัชวาลล์ คงอุดม ส.ส.บัญชีรายชื่อ หัวหน้าพรรคพลังท้องถิ่นไทย มีทรัพย์สินรวม 1,088,573,006.34 บาท หนี้สิน 70,715,818.43 บาท โดยทรัพย์สินส่วนใหญ่เป็นที่ดินและสิ่งปลูกสร้างมูลค่ากว่า 370 ล้านบาท อาวุธปืน 10 กระบอก พระเครื่องชุดเบญจภาคีสองชุด พระสมเด็จวัดระฆัง โฉนดที่ดิน 84 รายการ
นายมงคลกิตติ์ สุขสินธรานนท์ ส.ส.บัญชีรายชื่อ พรรคไทยศรีวิไลย์ มีทรัพย์สิน 192,902,325 บาท หนี้สิน 19,168,813 บาทโดยทรัพย์สินส่วนใหญ่เป็นพระเครื่อง ได้แก่ พระกริ่งปวเรศทองคำเลี่ยมทอง 50 ล้านบาท, พระสมเด็จวัดระฆังเลี่ยมทอง 40 ล้านบาท, พระร่วงหลังรางปืน 12 ล้านบาท, พระรอดลำพูนเลี่ยมทอง 10.02 ล้านบาท, พระสมเด็จไกเซอร์เลี่ยมทอง 30 ล้านบาท, พระยอดธง 2 ล้านบาท เป็นต้น
นายยงยุทธ สุวรรณบุตร ส.ส.พลังประชารัฐ มีทรัพย์สินรวม 1,943,456,474.92 บาท หนี้สิน 441,973,401.94 บาท มีทรัพย์สินมากกว่าหนี้สิน 1,492,603,072.98 บาท, นายดล เหตระกูล ส.ส.พรรคชาติพัฒนา มีทรัพย์สิน 95,702,821.78 บาท หนี้สิน 36,119,822.13 บาท, นายกิตติกร โล่ห์สุนทร ส.ส.เพื่อไทย และคู่สมรส มีทรัพย์สินรวมกัน 223,970,201.36 บาท หนี้สิน 525,824.29 บาท
สำหรับ ส.ส.ที่มีทรัพย์สินน้อยที่สุด คือ นายกิตติชัย เรืองสวัสดิ์ ส.ส.พรรคอนาคตใหม่ โดยมีทรัพย์สินเป็นที่ดินใน จ.ฉะเชิงเทรา เนื้อที่ 1 งาน 85 ตารางวา มูลค่า 350,000 บาท และเงินฝากอีก 1,983.16 บาท
ขณะที่ นายคฑาเทพ เตชะเดชเรืองกุล ส.ส.บัญชีรายชื่อพรรคพลังไทยรักไทย แจ้งบัญชีทรัพย์สิน 1,112.53 ล้านบาท โดยครอบครองวัตถุมงคลและพระเครื่อง ได้แก่ โคตรเหล็กไหล มูลค่า 700 ล้านบาท มหาเหล็กไหล 300 ล้านบาท อุกามณีดำ 10 ล้านบาท สมเด็จวัดระฆัง สมเด็จบางขุนพรหม มูลค่าตั้งแต่ 5-15 ล้านบาท เป็นต้น
นายวรวิทย์ สุขบุญ เลขาธิการ ป.ป.ช.กล่าวว่า วันนี้ยังเหลือ ส.ส.ที่ยังไม่ได้ยื่นแสดงบัญชีทรัพย์สินและหนี้สินอีก 3 ราย ประกอบด้วย นางจุมพิตา จันทรขจร ส.ส.นครปฐม พรรคอนาคตใหม่, นายพรชัย อินทร์สุข ส.ส.พิจิตร พรรคพลังประชารัฐ และ นายพีระวิทย์ เลื่องลือดลภาค ส.ส.พรรคไทรักธรรม ซึ่ง ป.ป.ช.จะได้ส่งหนังสือแจ้งและขอให้ชี้แจงเหตุผล
“จะมีหนังสือแจ้งให้ทราบและชี้แจงเหตุผลภายใน 15 วัน”นายวรวิทย์ กล่าว
นอกจากนี้ ป.ป.ช.เตรียมจะเปิดเผยบัญชีทรัพย์สินและหนี้สินของคณะรัฐมนตรี (ครม.) ในรัฐบาลประยุทธ์ 2/1 ในวันที่ 9 ต.ค.62 ซึ่งครบกำหนดยื่นแสดงบัญชีเมื่อวันที่ 13 ก.ย.62 โดยยังเหลือรัฐมนตรีที่ยังไม่ยื่นบัญชีฯ 1 ราย คือ น.ส.มนัญญา ไทยเศรษฐ์ รมช.เกษตรและสหกรณ์
“อาจติดภารกิจช่วยน้ำท่วม แต่ยังชี้แจงได้ทัน ซึ่ง ป.ป.ช.จะได้ส่งหนังสือแจ้งให้ทราบและชี้แจงเหตุผลแล้วเสนอให้คณะกรรมการ ป.ป.ช.วินิจฉัยว่าจงใจหรือไม่”นายวรวิทย์ กล่าว
ส่วนที่มีข้อยกเว้นสำหรับผู้ที่เป็นรัฐมนตรีต่อเนื่องจากรัฐบาลประยุทธ์ 1 ไม่ต้องยื่นแสดงบัญชีฯนั้น เจ้าตัวสามารถจะยื่นแสดงบัญชีฯ ไว้เป็นหลักฐานได้  